
RAPORT

       asupra propunerii legislative pentru completarea art.14 din Legea nr.3/2000 privind organizarea şi desfăşurarea referendumului
              În conformitate cu prevederile art. 95  din Regulamentul Camerei Deputaţilor republicat, Comisia juridică, de disciplină şi imunităţi  a fost sesizată spre dezbatere, în fond,  cu propunerea legislativă pentru completarea art.14 din Legea nr.3/2000 privind organizarea şi desfăşurarea referendumului, trimisă cu adresa nr. Plx.849 din 3 decembrie 2007,  înregistrată cu nr. 31/ 1325  din 5 decembrie 2007. 
                    Senatul, în calitate de primă Cameră  sesizată, în şedinţa din 27 noiembrie 2007, a respins propunerea legislativă.
Potrivit prevederilor art. 75 din Constituţia României, republicată şi ale art. 92 alin. (9)  din Regulamentul Camerei Deputaţilor, republicat, Camera  Deputaţilor este  Cameră decizională. 
   Consiliul Legislativ  a avizat favorabil, cu observaţii şi propunerii iniţiativa legislativă, conform avizului nr.946/16.07.2007.
    Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, în şedinţa din 5 februarie         2008,  cu avizul nr.26/ 2088 din 5 februarie 2008.

   Guvernul, prin punctul de vedere, transmis cu adresa nr.1907 din 26.07.2007, nu susţine adoptarea iniţiativei legislative.
   Propunerea legislativă  supusă dezbaterii are ca obiect de reglementare  completarea art.14 din Legea nr.3/2000 privind organizarea şi desfăşurarea referendumului  cu trei alineate noi la art.14 din lege, în scopul realizării concordanţei cu prevederile art.55 alin.(3), 70 alin.(4) şi 99 alin.(3) din Legea administraţiei publice locale nr.215/2001, republicată în anul 2007, referitoare la organizarea referendumului pentru încetarea mandatului primarului şi/sau dizolvarea consiliului local sau judeţean ori pentru soluţionarea unor probleme de interes local ori judeţean.

   În conformitate cu prevederile art. 61 din Regulamentul Camerei Deputaţilor, membrii Comisiei  au examinat propunerea legislativă mai sus menţionată în  şedinţa din  12 februarie 2007. La lucrările Comisiei a paticipat, în calitate de invitat, domnul Marin Pătuleanu, secretar de stat la Ministerul Internelor şi Reformei Administrative.
   Cu prilejul dezbaterilor membri Comisiei au constatat că  propunerea legislativă nu reprezintă o corelare a unor dispoziţii legale, ci o preluare şi o  repetare a unor prevederi deja existente, într-un act normativ în vigoare, respectiv în Legea nr.215/2001, republicată. În conformitate cu  normele de tehnică legislativă obligatorii la elaborarea actelor normative, este interzisă crearea unor paralelisme, prin instituirea aceloraşi prevederi atât în cadrul aceluiaşi act normativ, cât şi între dispoziţiile a două acte normative diferite, aşa cum este cazul prezentei iniţiative legislative.
     Din numărul total de 27 membri ai Comisiei juridice, de disciplină şi imunităţi au participat la şedinţă 18 deputaţi.
                    În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative pentru completarea art.14 din Legea nr.3/2000 privind organizarea şi desfăşurarea referendumului.

.              În raport de obiectul şi conţinutul său, propunerea legislativă face parte din categoria legilor organice.
                            PREŞEDINTE,                                              SECRETAR,
                            Sergiu ANDON                                            George BĂEŞU
Consilier 

